钦定古今图书集成/理学汇编/学行典/第021卷 > 皇极经世心易发微二 > 《卦辞协卜》
## 钦定古今图书集成/理学汇编/学行典/第021卷 > 皇极经世心易发微二 > 《卦辞协卜》

圣人作《易》以备卜筮，欲人趋吉避凶也。故卜筮当以
卦辞为准。以卦而言，卜得之卦名，与所占之情事相
关相应，亦为得其大意，而吉凶可知也。如问行得蹇，
问病得困，则行有阻病难愈。如占财得大有、《大畜》，占
讼得解得涣，则财可求而讼可散也。以辞而言，如谒
贵得利见大人之爻，如归隐得不事王侯之爻，如占
婚得“句蒙吉，纳妇吉”之爻，亦得以观其大意而断之。
凡所占之事，切于《易》之卦辞者，不必深究体用互变
克应之说也。